Finalitzen les obres de la passarel·la ciclopeatonal de Cogullada
30 de juliol de 2021

Carcaixent

El conseller de Política Territorial, Obres Públiques i Mobilitat, Arcadi España, va visitar ahir la finalització de les obres del nou carril de ciclovianants  que connecta el nucli urbà de Carcaixent amb Cogullada. La construcció de la via es va iniciar el mes d'abril passat i ha suposat una inversió de 420.000 euros.

Fins a aquest moment el nucli urbà de Carcaixent i Cogullada quedaven connectats per mitjà de vies de circulació de vehicles i no existia recorregut per als vianants o ciclista que els comunicara. Donada la necessitat de dotar d'accessibilitat no motoritzada a aquesta zona urbana, la Conselleria va planificar l'habilitació d'un nou itinerari ciclopeatonal. Les obres permeten dotar d'accessibilitat no motoritzada a aquesta zona urbana que té un elevat potencial d'ús i millorar notablement la seguretat vial.

"Aquesta infraestructura - ha declarat el conseller de Política Territorial, Obres Públiques i Mobilitat, Arcadi España- , millorarà substancialment la qualitat de vida de molts veïns i veïnes de Carcaixent que no podien desplaçar-se des de Cogullada al nucli urbà sense vehicle privat".

La finalització de les obres "posa a la disposició de totes i tots una via per a poder anar a peu i amb bici al centre del poble amb les millors condicions d'accessibilitat i seguretat viària", ha asseverat el conseller.

Per a Paco Salom, alcalde de Carcaixent, «la pasarel·la suposa una molt bona notícia per a tota la població ja que, a més de afavorir la mobilitat sostenible, donem per fi solució a un problema de seguretat veïnal i a una demanda». Així, com ha explicat, «fa 30 anys les vies del tren deixaren de ser un problema, però en fer el pont va començar la incomunicació per a qui volia desplaçar-se a peu. Amb el temps, la separació entre Cogullada i la resta del poble va anar creixent i el veïnat de Cogullada no mereix la situació viscuda. Sense dubte, amb estes obres es’ha fet justícia».

Accessibilitat no motoritzada

Les obres executades han consistit en la construcció d'un carril per a connectar el nucli municipal de Carcaixent amb el de Cogullada, que té el seu inici al carrer Emilio Donat, després del seu encreuament sobre el barranc dels Gaianes, i que, amb l'ampliació de la plataforma del vial existent cap a l'est, discorre cap al sud.

Posteriorment, l'itinerari ciclopeatonal travessa sobre la línia del ferrocarril aprofitant l'estructura existent, on es redueix l'ample de la zona destinada al trànsit de vehicles per a dotar al nou carril de l'amplitud mínima suficient.

Finalment, després de travessar la línia del ferrocarril, l'itinerari conclou amb la connexió amb la prolongació del carrer Major en direcció a Cogullada, una zona en la qual també s'ha aprofitat l'espai resultant entre el vial existent i el tancament de les parcel·les annexes.